Juellinge
Juellinge, hovedgård ved Karise 10 km vest for Store-Heddinge. Gården kendes fra 1300-t. som Valbygård. Statsmanden Jens Juel oprettede 1672 baroniet Juellinge, der 1721 overførtes til Halsted Kloster på Lolland. Hovedgården ejedes 1750-1937 af slægten Moltke, til 1922 som del af lensgrevskabet Bregentved. Den indgik senere i Holmegaard Gods.
Den nuværende toetagers hovedbygning, der sammen med ladegårdsanlægget ligger på et ældre dobbeltvoldsted, er opført 1675 i hollandsk klassicisme og udstyret med et brudt, mansardlignende tag. Gårdfacaden med fremspringende midterparti er beklædt med granitkvadre og dekoreret med ovale blændingsfelter under hovedgesimsen.